
Tárgyalás előkészítés a polgári jogvitákban, a különböző országok jogi megoldásainak tükrében

A gyors, olcsó, hatékony polgári per iránti igény a polgári per születésével egyszerre bukkant fel, és azóta kortól, pertípustól, rendszertől függetlenül elérése jogalkotói célként funkcionált, a jogkeresők számára pedig természetes elvárásként határozható meg. Ennek ellenére a perek elhúzódása, a tetemes költségek felmerülésével járó eljárások mindennaposak a magyar igazságszolgáltatásban.
A gyors és olcsó polgári per iránti igény kérdése különösen aktuális hazánkban az új polgári perrendtartás kodifikációjának előkészületei figyelembevételével, amikor is az egyik legfőbb elvárásnak a polgári perek hatékonyságának növelésének kell lennie.
Számos kérdés merül fel ezen elvárás teljesítése kapcsán: Mi lehet a hatékonyság növelésének kulcsa? Mely technikákat alkalmaznak más országok, melyek képesek csökkenteni az eljárás idejét? Valamint hazánkban mely technikák valósíthatók meg, melyek nem idegenek a magyar polgári per természetével? Hol keresendő az elhúzódó eljárások problémájának gyökere? Álláspontom szerint leginkább a tárgyalás előkészítésének nem megfelelő szabályozásában, a bizonyítási eljárásra vonatkozó szabályok átgondolatlan koncepciójában, valamint az eljárás alanyainak perelhúzására irányuló tevékenységében keresendő.
A tanulmány során elsőként a téma szempontjából relevanciával bíró országok polgári eljárásjogi kódexeinek történetét, majd ezen országok fent nevezett intézményeire vonatkozó szabályozását két részben (kontinentális-angolszász) tekintettem át. Ezt követően felvázoltam a véleményem szerint leghatékonyabbként működő magyar szabályozási modellt, melynek során kutatásaim és ügyvédi irodában töltött gyakorlatom alapján arra jutottam, hogy mindenképpen szükségesnek tartom az osztrák vorbereitende Tagsatzung, a német früher erster Termin, az amerikai discovery, az angol disclosure, a japán benron-kenwakai közös alapjain nyugvó, a magyar viszonyokkal adekvát, a dolgozatban vázolt részletszabályokkal operáló tárgyalást előkészítő tárgyalás bevezetését. Álláspontom szerint napjaink viszonyai közt a tárgyalást előkészítő tárgyalás jelentheti a leghatékonyabb megoldást a perek gördülékenyebbé, gyorsabbá, egyszerűbbé tételére, aminek hatásán az általam javasolt kisebb módosítok még javíthatnának.



